Stori 77: Oli No Save Bodaon
?YU YU tingbaot stori blong trifala yangfala ya we yumi ridim finis? Yes, ol yangfala ya oli ol fren blong Daniel we oli no wantem kakae ol rij kakae we i nogud long bodi blong olgeta. Ol man Babilon oli singaot trifala ya se, Sadrak, Mesak, mo Abednego. Be traem luk trifala ya naoia. ?From wanem trifala i no bodaon long bigfala aedol ya olsem ol narafala oli mekem? Bambae yumi faenem ansa blong kwestin ya.
Yu yu rimemba ol loa we Jeova i bin raetemdaon, we nem blong olgeta se Tenkomanmen? Faswan long ol loa ya hemia: ‘Bambae yufala i no mekem wosip long ol narafala god, yufala i mas mekem wosip long mi nomo.’ Trifala yangfala ya oli stap obei long loa ya, nating se i no isi.
King blong Babilon, Nebukadnesa, i singaot plante bigman blong oli kam ona long aedol ya we hem i stanemap. Hem i talem long ol man ya se: ‘Taem yufala i harem noes blong ol trampet, ol gita mo ol narafala instramen, yufala i mas bodaon blong mekem wosip long pija ya we oli wokem long gol. Man we i no bodaon long hem, wantaem nomo bambae mi sakem hem i go long bigfala faea ya we i laet we i laet.’
Taem Nebukadnesa i harem nius ya se Sadrak, Mesak, mo Abednego i no bodaon, hem i kros we i kros. Hem i talem long ol man blong hem blong oli karem trifala i kam stanap long fes blong hem. Nao hem i givim wan moa janis long trifala blong oli bodaon long pija ya. Be ol yangfala ya oli trastem Jeova. Oli talem long Nebukadnesa se: ‘God ya we mitrifala i wok blong hem, hem i save sevem mitrifala. Be sipos hem i no sevem mitrifala, nating nomo. Be yu yu mas save se bambae mitrifala i no save bodaon long aedol ya we yu stanemap.’
Taem Nebukadnesa i harem tok ya, hem i kros tumas gogo ae blong hem i red we i red. I gat wan bigfala faea i stap klosap, nao hem i talem long ol man blong hem se: ‘!Yufala i sakem seven hip faeawud i go wantaem long hol ya blong faea, blong mekem faea ya i laet we i laet bitim mak!’ Nao hem i talem long ol strong soldia blong hem blong oli fasem Sadrak, Mesak, mo Abednego, oli sakem trifala i go long bigfala faea ya. Be from we faea ya i laet we i laet bitim mak, ol soldia ya we oli karem trifala man ya i go long hol blong faea ya, faea i bonem olgeta oli ded. ?Be olsem wanem long trifala yangfala ya we oli sakem trifala i go long faea?
King i stap lukluk i go long faea, nao i sek bigwan, mo i fraet. Hem i singaot long ol haeman blong hem, se: ‘!Ei olgeta! ?Mi mi ting se yumi fasem tri man nomo, yumi sakem trifala i go insaed long bigfala faea ya?’
Ol man blong hem oli ansa se: ‘Yes king. Yumi fasem tri man nomo ya.’
Nao king i se: ‘Be mi luk fo man i stap wokbaot insaed long faea ya. I no gat rop i fasem olgeta, mo faea i no bonem olgeta nating. Mo namba fo man ya i olsem wan god nomo.’ King i go klosap long hol ya blong faea, mo i singaot trifala i talem se: ‘!Sadrak! !Mesak! !Abednego! !Yutrifala i man blong wok blong God ya we i hae we i hae! !Yutrifala i kamaot!’
Taem trifala i kamaot, ol man oli luk we faea ya i no bonem trifala nating. Nao king i talem se: ‘!Yumi presem God blong Sadrak, mo Mesak mo Abednego! Hem i sanem enjel blong hem i kam, nao hem i sevem trifala ya we trifala i no save bodaon blong mekem wosip long ol narafala god, trifala i mekem wosip long God blong trifala nomo.’
Trifala i soem nambawan fasin blong stap tru long Jeova. I gud yumi folem eksampol ya blong trifala.
Eksodas 20:3; Daniel 3:1-30.
Ol Kwestin
- ?King blong Babilon, Nebukadnesa, i givim wanem oda long ol man?
- ?From wanem trifala fren blong Daniel oli no stap bodaon long pija we oli wokem long gol?
- ?Taem Nebukadnesa i givim wan moa janis long trifala Hibru ya blong trifala i bodaon, olsem wanem trifala i soem se trifala i trastem Jeova?
- ?Nebukadnesa i talem long ol man blong hem se oli mas mekem wanem long Sadrak, Mesak, mo Abednego?
- ?Taem Nebukadnesa i lukluk i go long faea, hem i luk wanem samting?
- ?King i presem God blong Sadrak, Mesak, mo Abednego from wanem samting? ?Trifala ya i soem wanem eksampol long yumi?
Sam narafala kwestin
- Ridim Daniel 3:1-30.
?Wanem fasin blong trifala Hibru yangfala ya we olgeta man blong God oli mas folem taem sam samting i kam blong traem bilif blong olgeta? (Dan. 3:17, 18; Mat. 10:28, NW; Rom 14:7, 8)
?Wanem bigfala lesen we Jeova God i tijim long Nebukadnesa? (Dan. 3:28, 29; 4:34, 35)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tso_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn